దేశీయ పరిణామాలే కీలకం
-  మార్కెట్ల అంచనా
   ముంబయి : ఆగస్టు 31తో ప్రారంభమయ్యే వారంలో ప్రధానంగా దేశీయ పరిణామాలే స్టాక్‌ మార్కెట్లను ప్రభావితం చేయనున్నాయని అంచనా. అంతర్జాతీయ పరిణామాలకు తోడు డాలర్‌తో రూపాయి మారకం విలువ, చమురు ధరలు కీలకం కానున్నాయి. ప్రస్తుత ఆర్ధిక సంవత్సరం ఏప్రిల్‌ నుంచి జూన్‌తో ముగిసిన తొలి త్రైమాసికం స్థూల దేశీయోత్పత్తి (జిడిపి) గణంకాలను వచ్చే వారంలో కేంద్ర ప్రభుత్వం వెల్లడించనుంది. వృద్ధి రేటు అంచనాలు, ఊహలు మార్కెట్ల కదలికలను మార్చనున్నాయని బ్రోకర్లు పేర్కొంటున్నారు. ఆటోమొబైల్‌ కంపెనీలు ఆగస్టులో జరిగిన అమ్మకాలను సెప్టెంబర్‌ ఒక్కటో తేది నుంచి ప్రకటించనున్నాయి. ఆయా కంపెనీల వాహన అమ్మకాలను బట్టి వాటి షేర్లు, ఆ రంగం షేర్లు మార్కెట్లను ప్రభావితం చేయనున్నాయి. అంతర్జాతీయంగా చైనా, అమెరికా, గ్రీసు పరిణాలను మదుపర్లు కీలకంగా తీసుకోనున్నారు. దేశంలో నెలకొన్న వర్షపాతం గణాంక సూచీలు కూడా ప్రధానం కానున్నాయి.
చైనా భయాల్లో భారీ నష్టాలు
  చైనా వృద్ధిలో స్తబ్దత చోటు చేసుకుందన్న వార్తల నేపథ్యంలో ఆగస్టు 28తో ముగిసిన వారంలో దేశీయ స్టాక్‌ మార్కెట్లు భారీ నష్టాలు చవి చూశాయి. ఈ నేపథ్యంలోనే గత ఏడేళ్లలో ఎప్పుడూ లేని విధంగా క్రితం వారంలో ఒకే రోజు బిఎస్‌ఇ సెన్సెక్స్‌ 1650 పాయింట్లు కోల్పోయింది. తుదకు 974 పాయింట్లు లేదా 3.6 శాతం తగ్గి 26,392 వద్ద ముగిసింది. నేషనల్‌ స్టాక్‌ ఎక్సేంజీ నిఫ్టీ 298 పాయింట్లు లేదా 3.6 శాతం నష్టపోయి 8,002 వద్ద నమోదయ్యింది. అంతర్జాతీయ ద్రవ్య మార్కెట్లో సోమవారం డాలర్‌తో రూపాయి మారకం విలువ ఏకంగా 66.71కు క్షీణించి, రెండేళ్ల కనిష్ట స్థాయి వద్ద నమోదయ్యింది. బిఎస్‌ఇలో మిడ్‌క్యాప్‌, స్మాల్‌క్యాప్‌ సూచీలు 4.1 శాతం, 5.3 శాతం చొప్పున విలువ కోల్పోయాయి. ఆగస్టు 24-27 మధ్య విదేశీ సంస్థాగత మదుపర్లు రూ.12,565.52 కోట్ల ఈక్విటీలను విక్రయించారు. బ్యాంకింగ్‌, కాపిటల్‌ గూడ్స్‌, ఆయిల్‌ అండ్‌ గ్యాస్‌, ఆటో షేర్లు అధిక నష్టాలు చవి చూశాయి.
మీ స్నేహితులకు రికమెండ్ చెయ్యండి